f. "Jajan pasar", ingkang kanggé ngompliti sajèn punika dumados saking woh-wohan saking: pala gumantung, pala kapendhem, saha pala kasimpar. Manéka warni jajanan, kados ta: jadah bakar, témpé kripik, roti randan utawi roti tawar, saha rujak degan. Kopi pait, téh pait, saha srutu satunggal. Brokohan, kadadosan saking: dhawet satunggal gelas, krambil utawi klapa seprapat, tigan bèbèk mentah satunggal, gendhis jawi salirang. Nalika upacara tarub, brokohan dipunpapanaken wonten ing sangandhaping paturonipun pinangantèn wonten ing kamar mantèn sesarengan kaliyan tumpeng megana. Ketan manca warna saha ketan kolak apem. Jangan menir saha jangan padhamara. Gedhang emas mawi cundhuk kembang. Gedhang raja saha gedhang pulut nyalirang ingkang cacahipun ganep. Areng kembang, wujudipun wos ketan dipungoréng sangan lajeng dipunsukani toya saha gendhis. Kembang pantun, wujudipun wos ketan dipungoréng sangan lajeng dipuncampuri entèn-entèn krambil ginanipun kanggé nyajèni Dewi Sri. Kembang telon (kenanga, kanthil, saha mlathi). Empluk-empluk, isi wos, endhog pitik kampung, bumbu pawon, pangilon, saha jungkat. Klapa ijo kalih dipungandhèng lajeng dipuncemplungaken sumur. Empon-empon. Kendhi utawi klenthing alit dipunisèni toya tempuran ingkang anggénipun mendhet saking tempuripun kalih kali. Jlupak utawi clupak ajug-ajug dipunisèni lisah klentik utawi klapa dipuncampur sarem sakedhik, uceng-uceng utawi sumbu dipundamel saking kapuk kapas, dipunsum nalika upacara sampun dipunwiwiti. Kinang. Endhas kebo, saged dipunsalirani utawi dipunliru dagingipun, jeroan polo utawi utak saha mripatipun minangka sarat. Kolak kencana (gedhang emas ingkang taksih kulitan dipunolah lajeng dipundamel kolak). Témpé mentah ingkang taksih buntelan godhong gedhang lajeng dipuntalèni merang. Krambil ingkang sampun ical sepetipun satunggal, saha gendhis jawi utawi klapa satangkep.